የሕንድ ኩባንያዎች ከሁለት ቢሊዮን የአሜሪካ ዶላር በላይ ኢትዮጵያ ውስጥ መዋዕለ ንዋያቸውን ሊያፈሱ ነው
አምባሳደር ሳንጃይ ቨርማ እንደተናገሩት  ኢትዮጵያ ውስጥ በተፈጠረው ምቹ የኢንቨስትመንት አማራጭ ተጠቅመው ሕንዳውያን ባለኃብቶች ኃብታቸውን ለማፍሰስ ተዘጋጅተዋል።በተለይ ሀገሪቱ ባላት አስተማማኝ ሠላምና ፈጣን የኢኮኖሚ ዕድገት ሕንዳውያን ባለኃብቶች ከአፍሪካ ኢትዮጵያን ተመራጭ የኢንቨስትመንት መዳረሻቸው እያደረጓት መሆኑን ገልጸዋል።ይህን ተከትሎ በኢትዮጵያ በተለያዩ የኢንቨስትመንት መስኮች የተሰማሩ ሕንዳውያን ባለኃብቶች ቁጥር ከጊዜ ወደ ጊዜ እያደገ መሆኑን አምባሳደሩ ጠቅሰው በእስካሁኑ ሂደትም ከ600 በላይ ኩባንያዎች 4 ቢሊዮን የአሜሪካ ዶላር  አፍስሰዋል ብለዋል።እንደ አምባሳደር ሳንጃይ ቨርማ ገለፃ በኢትዮጵያና በሕንድ መካከል ያለው የንግድና ኢንቨስትመንት መጠን ከ1 ነጥብ 2 ቢሊዮን የአሜሪካ ዶላር በላይ ደርሷል።በሁለቱ አገራት መካከል ያለውን የንግድና ኢንቨስትመንት ትስስር ይበልጥ ለማጎልበት ሕንድ በአፍሪካ ግዙፍ የሆነ የእርሻና የሣይንስ ማዕከል እንዲሁም የጨርቃ ጨርቅ ኢንዱስትሪ ክላስተር በኮምቦልቻ ከተማ ለመገንባት የቅድመ ዝግጅት ሥራዎች በማጠናቀቅ ላይ ትገኛለች ብለዋል።ኢትዮጵያና ሕንድ ከንግድና ኢንቨስትመንት ባለፈ በአህጉራዊና ዓለም አቀፋዊ አጀንዳዎች በተለይ በአየር ንብረት ለውጥ፣ በፀረ-ሽብርተኝነት፣ በኃይል አቅርቦትና ልማት ላይ በጋራ እየሰሩ መሆናቸውን አምባሳደሩ ገልጸዋል።አምባሳደር ሳንጃይ ቨርማ ሁለቱ አገራት በቀጣይ የሚሰሩባቸው አጀንዳዎችን በማስፋት በጋራ ጥቅም ላይ የተመሰረተ ወዳጅነታቸው ተጠናክሮ እንደሚቀጥል ነው ያረጋገጡት።ኢትዮጵያ ከፍተኛ ትኩረት ሰጥታ በምትሰራባቸው ግዙፍ ፕሮጀክቶች ላይ በተለይ ለኤሌክትሪክ ማስተላለፊያ መስመር ዝርጋታ፣ ለባቡር ግንባታ፣ ለስኳር ፋብሪካ ግንባታዎችና ለመስኖ ፕሮጀክቶች አገራቸው 1 ቢሊዮን የአሜሪካ ዶላር ያህል ድጋፍ ማድረጓንም ጠቁመዋል። (ኢዜአ) 